‘Gordonia-slagter’ terug tronk toeDevon Ovies (32), ook bekend as die Gordonia-slagter, het sy suster met ‘n mes aangeval. (Foto: Facebook / Devon Ovies) Die sogenaamde “Gordonia-slagter” is Vrydag tot ŉ bykomende 18 jaar tronkstraf gevonnis, nadat hy sy suster met ŉ mes probeer doodsteek het. Devon Ovies (32) is berug weens die grusame moord in 2015 op sy suster Katrina Jagers (50) en is destyds tot staatspasiënt verklaar. Hy is op 20 Desember 2021 uit ŉ inrigting in die toesig van sy 38-jarige suster in Gordonia, Springbok, vrygelaat. Hy is egter in Januarie verlede jaar weer in hegtenis geneem nadat hy dié suster verskeie kere met ŉ mes gesteek het. Die voorval het omstreeks 22:00 op 6 Februarie plaasgevind toe hy haar 15 keer met ŉ mes voor haar twee kleuters gesteek het. Dit was glo na aanleiding van ŉ woordewisseling oor sy huisarres. Hy is sowat ŉ uur later in Okiep vasgetrek en het op 11 Februarie in die Springbok-landdroshof op aanklag van poging tot moord en die diefstal van ŉ voertuig verskyn. Volgens lt.kol. Sergio de Kock het Ovies 14 jaar tronkstraf gekry vir poging tot moord en nog vier jaar vir die diefstal van ŉ motor. Die vonnis sal gelyklopend uitgedien word.